Vrou glo by grenspos betrap met springstof - Maroela Media
Vrou glo by grenspos betrap met springstof
'n Vrou is Maandag by die Beitbrug-grenspos in hegtenis geneem nadat sy glo met springstof betrap is.
"'n Doeanebeampte was besig met 'n lukrake ondersoek van bagasie op 'n bus wat van Zimbabwe na Suid-Afrika gereis het," het Marika Muller, woordvoerder van die Suid-Afrikaanse Inkomstediens, in 'n verklaring gesê. Hulle het 'n sak gevind wat nie 'n naam opgehad het nie. "Een van die vroulike passasiers het gesê die sak behoort aan haar en het aan die beampte gesê daar is grondboontjies in die sak." Die beampte het egter 'n swart plastieksak opgespoor wat tussen die grondboontjies versteek is.
Die vrou het glo probeer vlug toe die beampte haar oor die swart plastieksak uitgevra het. "Daar was pakkies in die sak met etikette wat daarop dui dat dit mynverwant kan wees," het Muller bygevoeg. "Die passasier en haar bagasie is na die polisiestasie by Beitbrug geneem. Daar is bevestig dat die sak 54 pakkies mynspringstof, 150 aanstekers en nege aanstekerkabels bevat het ter waarde van meer as R320 000.
"Die vrou het aan die beamptes gesê sy verkoop die springstof aan onwettige myners in Gauteng," het Muller verduidelik.
Volgens haar is daar 'n hele paar bondels draad wat vir springstof gebruik word, verlate gevind in die transito-gedeelte by Beitbrug.